Diari Oficial de la Generalitat Valenciana


Sumari del DOGV 5867, del 10-10-2008 (2008/11232)

RESOLUCIÓ de 17 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'entitat Associació Valenciana d'Ajuda al Refugiat (AVAR) (codi 8000732).
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5867

Data del DOGV
:   10-10-2008

Secció del DOGV
:   V. ANUNCIS - C) ALTRES ASSUMPTES

Número del document
:   2008/11018


Data del document
:   17-09-2008

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * societat sense fins de lucre
    * organització no governamental
    * conveni col·lectiu

RESOLUCIÓ de 17 de setembre de 2008, de la Direcció General de Treball, Cooperativisme i Economia Social, per la qual es disposa el registre i la publicació del Conveni Col·lectiu de l'entitat Associació Valenciana d'Ajuda al Refugiat (AVAR) (codi 8000732). [2008/11080]  
Vist el text del Conveni Col·lectiu de l'entitat Associació Valenciana d'Ajuda al Refugiat (AVAR), subscrit per la Comissió Negociadora el dia 1 d'agost de 2008, que està integrada pel representant de l'empresa, i per part dels treballadors, per la delegada de personal, auxiliats per assessors, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i els articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball, Cooperativisme i Economia Social, conforme a les competències que té transferides segons Reial Decret 4105/82, de 29 de desembre, acorda  
Primer  
Ordenar la inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i el depòsit del text original del conveni.  
Segon  
Disposar la publicació en el Diari Oficial de la Comunitat Valenciana.  
València, 17 de setembre de 2008.- El director general de Treball, Cooperativisme i Economia Social: Román Ceballos Sancho  
Conveni Col·lectiu de l'Associació Valenciana  
 d'Ajuda al Refugiat.  
TÍTOL I  
Disposicions generals  
CAPÍTOL I  
Àmbits  
Article 1. Àmbit funcional  
El present conveni col·lectiu regula les relacions laborals entre l'Associació Valenciana d'Ajuda al Refugiat (en endavant AVAR) i el seu personal.  
Article 2. Àmbit d'aplicació  
Este conveni d'empresa tindrà el seu àmbit d'aplicació en tot el territori del País Valencià.  
Article 3. Àmbit personal  
Este conveni s'aplicarà a tot el personal que preste els seus servicis per compte d'altri en els centres de treball o programes d'AVAR.  
Així mateix, s'aplicarà el present conveni a tot personal d'AVAR expatriat, sense menyscabament del que indica l'Estatut del Cooperant (RD 519/2006 de 28 d'abril) -o la norma que el substituïsca- durant el temps en què tinguen la condició de cooperant, ni menyscabament de la norma del país d'expatriació.  
Queden excloses de l'àmbit d'aplicació del present conveni aquelles relacions laborals de caràcter especial que assenyala l'article 2 de l'Estatut dels Treballadors i el voluntariat social, que s'entén basant-se en el que emana de la Llei de Voluntariat.  
Article 4. Vigència i duració  
El present conveni col·lectiu entrarà en vigor l'1 de gener de 2008 i tindrà vigència fins al 31 de desembre de 2011.  
Seran objecte de negociació específica, al començament dels anys 2009, 2010 i 2011, les taules salarials corresponents tenint en compte la clàusula de revisió salarial.  
Article 5. Absorció i compensació  
Totes les condicions establides en el present conveni, siguen o no de naturalesa salarial, compensen o absorbixen, en el seu conjunt i en còmput anual, totes les existents a la data d'entrada en vigor, siga quina siga la seua naturalesa, origen o denominació.  
Article 6. Denúncia i pròrroga  
Qualsevol de les parts firmants podrà denunciar el present conveni amb una antelació mínima de 30 dies abans del seu venciment.  
Perquè la denúncia tinga efecte haurà de fer-se per mitjà de comunicació escrita a l'altra part, comunicació que haurà de registrar-se en la Conselleria d'Ocupació,  
En cas de no produir-se la denúncia mencionada, s'entendrà que el conveni es prorroga automàticament d'any en any.  
Article 7. Vinculació a la totalitat  
Les condicions pactades formen un tot orgànic i indivisible i, a efectes de la seua aplicació pràctica, seran considerades globalment.  
Article 8. Dret supletori  
Per a allò no previst en este conveni caldrà ajustar-se al que establix l'Estatut dels Treballadors, la Llei Orgànica de Llibertat Sindical, les altres disposicions de caràcter general i les reglamentacions específiques d'aplicació en l'àmbit d'actuació d'AVAR.  
CAPÍTOL II  
Comissions  
Article 9. Comissió paritària  
Es crea una Comissió Paritària del conveni col·lectiu com a òrgan d'interpretació, arbitratge, conciliació i vigilància del seu compliment.  
Ambdues parts, convenen sotmetre a la Comissió Paritària tots aquells problemes, discrepàncies o conflictes puguen sorgir de l'aplicació o interpretació del Conveni.  
Davant de situacions de desacord en la Comissió Paritària, les parts convenen sotmetre esta discrepància a l'òrgan previst en l'Acord de Solució Extrajudicial de Conflictes (ASEC) de la Comunitat Valenciana, la resolució del qual serà vinculant per a ambdues parts.  
Article 10. Composició  
La Comissió Paritària estarà integrada per 6 membres, 3 en representació de l'entitat AVAR (entre els quals hi haurà com a mínim un representant de la Junta Directiva), i altres 3 en representació de la plantilla d'empleades i empleats.  
Article 11. Funcionament  
La constitució de la comissió es farà dins dels 15 dies naturals següents a la firma del present conveni. En la primera reunió es procedirà al nomenament de la presidenta o president i de la secretària o secretari, i, si és necessari, s'aprovarà un reglament per al seu funcionament.  
Es reunirà de forma ordinària una vegada a l'any, i amb caràcter extraordinari, a petició de qualsevol de les dues parts, amb indicació de l'ordre del dia, i amb una antelació mínima de cinc dies des de la data de comunicació de la sol·licitud de reunió. Ambdues representacions, podran assistir a les reunions amb els assessors que estimen convenient.  
El domicili de la Comissió Paritària s'establix on AVAR tinga la seua seu principal i seran recollits els escrits que se li dirigisquen sota la firma d'un membre de cada part de la Comissió Paritària, els quals traslladaran la dita informació als altres membres en el termini màxim de cinc dies hàbils des de la data de recepció.  
Per a poder adoptar acords haurà d'assistir a la reunió de la Comissió més de la meitat dels components per cada una de les dos parts representades.  
Les resolucions de la Comissió seran vinculants, i s'haurà d'alçar acta de les reunions i arxivar els assumptes tractats.  
Article 12. Seu  
S'assenyala com a domicili de la Comissió Paritària, València Ciutat, c/General Barroso, 26 baix.  
Article 13. Mecanisme de participació de les empleades i dels empleats  
Davant de qualsevol cas de suposat incompliment del conveni, per a demanar-ne una interpretació, o per a sol·licitar la mediació o arbitratge davant d'un conflicte, les parts implicades podran dirigir-se a la Comissió Paritària perquè, en la primera reunió ordinària, emeta la seua resolució sobre el tema en qüestió. Les comunicacions han de dirigir-se a la direcció esmentada anteriorment.  
Les resolucions emeses per la Comissió Paritària tindran la mateixa força legal que té el mateix conveni i entraran a formar-ne part integrant.  
TÍTOL II  
Organització del treball  
Article 14. Definició  
L'organització del treball serà facultat de l'entitat AVAR, sense perjuí dels drets d'audiència, informació, negociació, etc. reconeguts a les empleades i empleats i als seus representants en el present conveni, en l'Estatut dels Treballadors i en la resta de normativa d'aplicació.  
L'organització del treball s'exercitarà a través de la direcció general, o persona en qui delegue esta, amb l'objectiu d'aconseguir un nivell adequat d'eficàcia i eficiència dels servicis que es presten, basat en l'òptima utilització dels recursos humans i materials d'AVAR.  
TÍTOL III   
Contractació i formació  
CAPÍTOL I  
Contractació  
Article 15. De la contractació en general  
Tot contracte subscrit en l'àmbit del present conveni haurà de formalitzar-se per escrit i triplicat, i quedar-se un exemplar cada una de les parts, la tercera còpia per a l'organisme competent i amb entrega de còpia bàsica al/la representant de les empleats i dels empleats.   
Per a les contractacions, subcontractacions, pròrrogues, finalització de contractes i les previsions de nova contractació, caldrà ajustar-se al que disposa la legislació respectiva, vigent en cada moment.  
Article 16. Modalitats de contractació  
Les empleades i els empleats implicats en el present conveni podran ser contractats segons qualsevol de les modalitats legals establides.  
La direcció d'AVAR, conjuntament amb els representants legals de les empleades i dels empleats, elaborarà una política no vinculant de promoció de la contractació indefinida.  
Article 17. Dels contractes temporals  
Al personal no contractat com a indefinit, si accedix a la condició de fix, se li computaran els dies treballats com vàlids per al període de prova i per a l'antiguitat en AVAR.  
En cap cas, els contractes temporals a partir de la publicació del present conveni podran sobrepassar el 50% del personal contractat per AVAR.   
Esta limitació no s'aplicarà a programes nous o amb autonomia i substantivitat pròpia dins de l'activitat de l'entitat, pel que fa a les empleades i empleats contractats per a la realitzar-los, en considerar la naturalesa experimental o de consolidació necessària d'este tipus de projectes.  
Article 18. Període de prova  
Tot el personal de nou ingrés quedarà sotmés al període de prova que per a la seua categoria professional s'establix a continuació:  
Personal Tècnic: tres mesos  
Personal de Suport Tècnic: dos mesos  
Personal de Servicis: un mes  
Durant el període de prova, tant la persona contractada com la titularitat de l'entitat AVAR podran resoldre lliurement el contracte de treball sense termini de preavís i sense dret a indemnització.  
Una vegada acabat el període de prova, l'empleada o empleat passarà a formar part de la plantilla de l'entitat AVAR i es computarà a tots els efectes este període.  
Quan el personal temporal passe a ser indefinit, no necessitarà període de prova, sempre que la duració del contracte temporal siga superior al període de prova previst per a la seua categoria professional.  
Article 19.Vacants i llocs de nova creació  
Per a tota contractació que es realitze a partir de la data d'entrada en vigor del present conveni, es farà una primera fase de promoció interna en què s'oferirà en primer lloc la plaça al personal de l'entitat AVAR i a les excedències voluntàries.   
Si la direcció d'AVAR estima que els i les sol·licitants no complixen els requisits necessaris per a ocupar el lloc de treball, este es farà públic.  
L'entitat AVAR comunicarà a les empleades i empleats el barem i sistema de selecció.  
La direcció establirà el sistema de selecció i el barem a utilitzar basant-se en les valoracions del departament o àrea en què vaja a cobrir-se la dita plaça.  
En tot cas, el sistema de selecció i la baremació corresponent, haurà d'incloure, almenys, el criteri de no discriminació per raó de raça, gènere, opció sexual o creença religiosa, així com de titulació necessària per a la categoria professional a cobrir, mèrits tecnicoprofessionals, capacitat i experiència d'acord amb el treball a desenvolupar i tots aquells altres que es consideren pertinents per a la cobertura del lloc de treball.  
Article 20. Clàusula de subrogació del personal  
A fi de contribuir i garantir el principi d'estabilitat en l'ocupació, l'absorció del personal, entre els que se succeïsquen en una concreta activitat de les regulades en l'àmbit funcional del present conveni, es durà a terme en els termes indicats en el present article.  
En el cas que com a conseqüència d'un concurs, subvenció, concert o contracta, les prestacions que realitzava una entitat, siguen assumides per una altra en les condicions de l'anterior, quant a tipus de recurs i gestió del servici, la nova entitat se subrogarà en les obligacions i responsabilitats en relació amb les empleades i empleats que prestaven servicis per a l'anterior entitat fins al límit, quant a nombre d'empleats, de la cobertura econòmica amb què es dote per part de l'administració pública este servici, i tindran preferència en la dita subrogació els representants de les empleades i dels empleats i els més antics en l'entitat cessant.  
L'entitat ixent haurà de facilitar a l'entitat entrant i als representants de les empleades i dels empleats els documents següents:  
a) Certificat de l'organisme competent d'estar al corrent de pagament de Seguretat Social.  
b) Fotocòpia de l'últim rebut de salari de les empleades i empleats afectats.  
c) Fotocòpia dels TC-1 i TC-2 de cotització a la Seguretat Social.  
d) Relació del personal especificant: nom i cognoms, número d'afiliació a la Seguretat Social, antiguitat, categoria professional, jornada, horari, modalitat de contractació i període de gaudi de les vacances. Si l'empleada o empleat és representant legal de les empleades i empleats, s'especificarà el seu període de mandat.  
e) Fotocòpia dels contractes de les empleades i empleats afectats per la subrogació.  
f) Còpia de documents degudament diligenciats per cada empleada o empleat afectat, en què es faça constar que este ha rebut de l'empresa ixent la seua liquidació de parts proporcionals i no queda pendent cap quantitat. Este document haurà d'estar en poder de la nova adjudicatària en la data d'inici del servici de la nova titular.  
La liquidació de les parts proporcionals de les pagues extraordinàries, vacance, etc. que corresponguen a les empleades i empleats les realitzarà l'empresa ixent.  
CAPÍTOL II  
Cessament  
Article 21. Cessament voluntari  
L'empleada o empleat que desitge cessar voluntàriament en el servici de l'entitat AVAR estarà obligat a comunicar-ho per escrit al del titular d'esta, complint els següents terminis de preavís:  
Com a norma general: quinze dies  
Personal expatriat i personal amb responsabilitats funcionals de direcció: trenta dies  
Article 22. Preavís de l'empleada o empleat  
L'incompliment de l'empleat de l'obligació de preavisar amb la indicada antelació donarà dret a l'entitat AVAR a descomptar-li de la liquidació l'import del salari d'un dia per cada dia de retard en el preavís, excepte en el cas d'accés al funcionariat i sempre amb preavís al titular d'esta dins dels set dies següents a la publicació de les llistes definitives d'aprovats.  
En el cas mencionat d'accés al funcionariat, es disposa l'obligació de l'empleada o empleat d'informar a AVAR sobre la seua situació d'aspirant, expectant, borsa de treball o situacions semblants per a l'accés al funcionariat, en cas contrari es veuran obligats al descompte mencionat en el paràgraf anterior.  
Article 23. Liquidació  
L'entitat AVAR estarà obligada a entregar una proposta de liquidació perquè siga estudiada per l'empleada o empleat i pels representants sindicals, llevat d'opinió en contra de l'empleada o empleat, en vint dies com a màxim després de ser preavisada.  
Quan la finalització d'un contracte temporal coincidisca amb el període de negociació del conveni, en la liquidació es farà constar que queda per liquidar el percentatge de pujada salarial que li pertoque.  
Article 24. Retard en el pagament de la liquidació  
Si l'entitat AVAR rep el preavís en dins del termini i en la forma escaient, estarà obligada a pagar a la persona interessada la liquidació corresponent deu dies després d'acabar la relació laboral.   
L'incompliment d'esta obligació comportarà el dret de l'empleada o empleat a ser indemnitzat amb l'import del salari d'un dia per cada dia de retard en el pagament de la liquidació, amb el límit del nombre de dies del preavís; excepte en el cas d'accés al lloc de funcionariat interí. En este supòsit l'empresa tindrà un termini de quinze dies per a el pagament de la liquidació des del moment de la comunicació per part de l'empleada o empleat.   
CAPÍTOL III  
Formació  
Article 25. Comissió Paritària Formació  
En el marc del present conveni es constituirà en el termini màxim de 3 mesos, a partir de la seua entrada en vigència, la Comissió Paritària de Formació, que estarà composta al 50% per les parts negociadores del conveni.  
Article 26. Principis generals  
De conformitat amb el que establix l'article 23 de l'Estatut dels Treballadors i per a facilitar la seua formació i promoció professional, les empleades i els empleats afectats pel present conveni, tindran dret a veure facilitada la realització d'estudis per a l'obtenció de títols acadèmics o professionals reconeguts oficialment, a la realització de cursos de perfeccionament professional organitzats per la mateixa empresa o altres organismes, sempre que la dita formació tinga relació directa amb l'àmbit d'actuació que recull el present conveni.  
L'empresa i la representació de les empleades i empleats reconeixen com a dret derivat de la relació laboral, el de la formació i promoció en el treball, salvant en qualsevol cas les necessitats d'organització i el bon funcionament de l'empresa.  
La formació i capacitació de l'empleada o empleat que preste els seus servicis en l'entitat AVAR i d'acord amb les necessitats d'esta, quedarà oberta a totes i a tots, sense discriminació de cap tipus i amb les úniques limitacions que puguen provindre de la capacitat i els coneixements previs que hauran de ser acreditats individualment.  
Un factor bàsic per a incrementar la motivació i la integració de les empleades i empleats i crear un mecanisme eficaç i indispensable per a articular la promoció és la formació. En conseqüència, la formació haurà de passar a un primer pla en la preocupació de l'entitat, per la qual cosa esta es compromet a vincular la formació als distints processos de la carrera de les empleades i empleats i a la promoció.  
Article 27. Objectius de la formació  
La formació professional en l'entitat AVAR s'orientarà cap als objectius següents:  
a) Adaptació al lloc de treball i a les modificacions d'este.  
b) Actualització i posada al dia dels coneixements professionals exigibles en la categoria i lloc de treball.  
c) Especialització en els seus diversos graus, en algun sector o matèria del mateix treball.  
d) Facilitar i promoure l'adquisició per les empleades i empleats de títols acadèmics i professionals, relacionats amb l'àmbit d'actuació del present conveni, així com ampliació dels coneixements de les empleades i empleats que els permeten prosperar i aspirar a promocions professionals i adquisició dels coneixements d'altres llocs de treball, tot això relacionat amb l'àmbit d'actuació del present conveni.  
e) Conéixer les condicions laborals del seu lloc de treball en evitació de riscos laborals.  
f) Qualsevol altre objectiu que beneficie professionalment tant la mateixa empleada o empleat com la dinàmica de l'empresa o a l'atenció efectiva dels menors atesos.  
Article 28. Desenvolupament de la formació  
1. La Comissió Paritària de Formació d'AVAR establirà un procés participatiu per al desenvolupament de la formació amb un calendari d'actuacions:  
1.1. Es facilitarà un qüestionari d'estudi sobre les necessitats formatives a omplir per les empleades i empleats, del qual resulte un mapa de valoració dels distints àmbits formatius que planifique un pla de formació.  
1.2. Elaboració d'un pla de formació que continga objectius formatius, itineraris i calendari anual de cursos a realitzar.  
1.3. Petició a la Comissió General de Formació Contínua d'aquells cursos que s'entenga que hagen de ser finançats per ella.  
2. La formació s'impartirà preferentment durant l'horari laboral. En el cas d'aquells cursos que es programen fora de la jornada laboral de l'empleada o empleat, el temps emprat en la formació que serà considerat com a jornada efectiva de treball serà pactat en la Comissió Paritària de Formació.  
3. De conformitat amb el que establix l'article 23 de l'Estatut dels Treballadors i per a facilitar la formació i promoció professional en el treball, les empleades i els empleats afectats pel present conveni, tindran dret a l'adaptació de la jornada ordinària de treball per a l'assistència a cursos de formació o perfeccionament professional amb reserva de lloc de treball.  
Article 29. Permisos individuals de formació  
Les empleades i els empleats afectats pel present conveni, podran sol·licitar permisos individuals de formació en els termes acordats en el III Acord Nacional de Formació Contínua.  
Les empreses posaran tots els mitjans perquè les empleades i els empleats que els sol·liciten puguen accedir a esta modalitat.  
Les accions formatives, aprovades per la Comissió Paritària de Formació, per a les quals es poden sol·licitar permisos de formació hauran de:  
a) No estar inclosos en les accions finançades en el pla de formació de l'empresa o agrupat.  
b) Estar dirigides al desenvolupament o adaptació de les qualitats tecnicoprofessionals de l'empleada o empleat i a la seua formació personal.  
c) Estar reconegudes per una titulació oficial.  
d) Queden excloses del permís de formació les accions formatives que no es corresponguen amb la formació presencial. No obstant això, s'admetrà la part presencial dels realitzats per mitjà de la modalitat a distància.  
La duració del permís no sobrepassarà les 100 hores a l'any.  
Article 30. Cost de la formació  
Per a portar a terme els plans de formació elaborats per la Comissió Paritària de Formació del Conveni, que es duguen a terme en virtut del III Acord Nacional de Formació, l'entitat AVAR es podrà adherir al pla de formació que la Comissió Paritària de Formació organitze o que una altra tercera institució organitze, sol·licite i gestione.  
En els casos de formació voluntària, les empleades i els empleats contribuiran al seu cost en un percentatge no superior al 50%, tant en el preu d'esta formació, com en el temps d'esta que es duga a terme fora de la jornada laboral.  
Article 31. Certificat d'assistència  
Els certificats d'assistència i aprofitament, així com les valoracions i qualificacions obtingudes en estos cursos, es faran constar en l'expedient de les empleades i empleats que assistisquen i tindran rellevància per a la seua promoció professional.  
Article 32. Criteris de selecció per a l'assistència a cursos  
Tindran preferència per a la seua assistència a cursos les empleades i els empleats que hagen participat en menys ocasions i aquelles empleades i empleats que estiguen ocupant llocs de treball relacionats directament amb la matèria objecte del curs o vagen a desenvolupar-los en un futur pròxim, segons la decisió organitzativa d'AVAR.  
CAPÍTOL IV   
Seguretat i salut laboral  
Article 33. Seguretat i salut laboral  
Els centres i el personal afectat per este conveni compliran les disposicions sobre Seguretat i Salut Laboral contingudes en la Llei 31/1995 de 8 de novembre de Prevenció de Riscos Laborals.  
Article 34. Revisió mèdica  
L'entitat AVAR garantirà a les empleades i empleats la vigilància periòdica del seu estat de salut en funció dels riscos inherents al treball que realitzen amb els protocols bàsics establits per les mútues i aquelles proves específiques que la Comissió de Seguretat i Salut Laboral establisca segons les categories professionals.  
Esta vigilància només podrà dur-se a terme quan l'empleat preste el seu consentiment.   
D'este caràcter voluntari només s'exceptuaran, amb un informe previ de la Comissió de Seguretat i Salut Laboral, els supòsits en què la realització dels reconeixements siga imprescindible per a avaluar l'estat de salut de l'empleada o empleat o per a verificar si el seu estat de salut pot constituir un perill per a ells mateixos, per a les altres empleades i empleats o per a altres persones relacionades amb AVAR. Així, en estos casos les empleades i els empleats tindran el dret i, al mateix temps, l'obligació de sotmetre's a revisions mèdiques, tant prèvies a l'ingrés al lloc de treball com periòdiques.  
En tot cas, s'haurà d'optar per la realització d'aquells reconeixements o proves que causen les menors molèsties a les empleades i empleats i que siguen proporcionals al risc. Es duran a terme respectant el dret a la intimitat, a la dignitat de la persona i a la confidencialitat de tota la informació relacionada amb el seu estat de salut.  
L'accés a la informació mèdica de caràcter personal es limitarà al personal mèdic i a les autoritats sanitàries. Els resultats de la vigilància de la salut seran comunicats a les empleades i als empleats afectats i no podran ser usats amb fins discriminatoris en perjuí de l'empleada o empleat.  
Article 35. Canvi de lloc de treball per a embarassades  
Quan en l'exercici del treball habitual hi haja risc o perillositat per a la dona embarassada o per al fetus, segons informe emés pel Servici Valencià de Salut, o bé, puga influir negativament en el període de lactància tant en el cas de mare biològica com adoptiva o d'acollida en qualsevol de les modalitats que la legislació establix, l'entitat AVAR, a proposta del delegat o delegada de prevenció o si no n'hi ha de la Comissió de Seguretat i Salut Laboral, procedirà a facilitar el canvi a un altre lloc de treball dins de la seua categoria professional i torn habitual, excepció feta de nocturnitat que en cap cas es podrà aplicar quan hi concórreguen alguna d'estes circumstàncies, llevat que hi haja un desig manifest per part de l'empleada.  
En el supòsit de no ser possible el canvi de lloc de treball dins de la mateixa categoria professional, l'entitat AVAR assegurarà els beneficis i drets econòmics o d'un altre tipus inherents al seu lloc anterior i la incorporació al lloc de treball habitual quan l'empleada s'hi reincorpore.  
Article 36. Plans d'autoprotecció  
Tots els centres de treball han de comptar amb un Pla d'Emergència actualitzat que incloga el Pla d'Evacuació, d'acord amb el RD 485/1997 de 14 d'abril, sobre disposicions mínimes en matèria de senyalització de seguretat i salut en el treball.  
El pla d'autoprotecció s'inspirarà al marge del RD sobre senyalització anteriorment mencionat, tant en l'Ordre de 13 de novembre de 1984 (BOE-17 de novembre) sobre exercicis pràctics d'evacuació d'emergència en centres d'EGB, batxillerat i FP, com en la Llei de 21 de gener de 1985 (BOE-25 de gener) sobre protecció civil. Este Pla d'Emergència i Evacuació serà consultat entre les empleades i els empleats permetent la seua participació. Així mateix, i tal com establixen les disposicions legals enumerades es realitzarà anualment i serà revisat i modificat tant en funció de la seua eficàcia com quan es canvien o alteren algun dels llocs de treball.  
Així mateix, l'entitat AVAR informarà als representants de les empleades i dels empleats i a estos de les conseqüències sobre la salut que es deriven del treball realitzat per mitjà de l'Avaluació de Riscos i que puguen influir negativament en el desenvolupament de l'article 26 de la Llei de Prevenció de Riscos Laborals.  
S'establix el termini de tres mesos, a partir de la firma del conveni, per a desplegar el Pla d'Avaluació de Riscos.  
Article 37. Formació en Salut Laboral  
Dins dels plans formatius que AVAR ha de realitzar anualment i de conformitat amb l'article 19 de la Llei de Prevenció de Riscos Laborals, s'impartirà a cada una de les empleades i dels empleats una formació teòrica i pràctica de 15 hores mínimes. Esta formació, tal com establix l'article 19.2 de la Llei de Prevenció de Riscos Laborals, haurà d'impartir-se sempre que siga possible dins de la jornada de treball, o si no n'hi ha, en altres hores però amb el descompte en aquella del temps invertit en esta. La formació es podrà impartir per l'empresa per mitjà de mitjans propis o concertant-la amb servicis aliens, i el seu cost no recaurà en cap cas sobre les empleades i els empleats.  
El disseny, la duració i els continguts de la dita formació es duran a terme per la Comissió de Seguretat i Salut Laboral. La formació es facilitarà tant en el moment de la seua contractació, com quan es produïsquen canvis en les seues funcions o s'introduïsquen noves tecnologies o canvis en els equips de treball.  
La formació haurà d'estar centrada específicament en el seu lloc de treball i adaptar-se a l'evolució dels riscos.  
Article 38. Comissió de Seguretat i Salut Laboral  
En el marc del present conveni es constituirà la Comissió de Seguretat i Salut Laboral com a òrgan de participació, elaboració, execució i supervisió en la matèria, en el termini dels tres mesos següents a la firma del conveni i tindrà una composició de 3 membres per cada una de les parts negociadores del conveni.  
La dita comissió paritària tindrà com a objectiu elaborar, coordinar i supervisar el compliment efectiu de la Llei de Prevenció de Riscos Laborals i dels articles 37, 38, 39, 40 i 41 del present conveni. Així com, la realització d'estudis basats en els comunicats de baixa, absentisme laboral, accidents de treball..., per a recomanar a la direcció d'AVAR els mitjans necessaris per a evitar estes situacions i millorar la salut laboral de les empleades i dels empleats.  
Concretament i en este context, realitzarà els estudis i elaborarà les propostes consegüents tendents a pal·liar i minorar les conseqüències de l'esgotament professional (burn-out) en aquells llocs de treball que estiguen més exposats als seus efectes. Estes propostes hauran de considerar, almenys, les opcions següents:  
- Un període de descans (opcional per a l'empleada i empleat), per a la qual cosa s'haurà de concretar la seua duració màxima, que en qualsevol cas no serà inferior a 5 mesos; el període de temps de permanència prèvia en el lloc de treball, que serà de 12 anys i el percentatge de retribució que es reduïx.  
- Proposar les mesures oportunes perquè les empleades i els empleats de més de 55 anys puguen dedicar almenys el 50% de la seua jornada a un altre tipus de tasques considerades de menor risc d'esgotament professional, sense que això afecte la seua retribució, i de comú acord entre ambdues parts.  
La comissió es reunirà amb caràcter ordinari cada any i amb caràcter extraordinari quan ho sol·licite la majoria d'una de les parts. En ambdós casos la convocatòria es farà per escrit, amb una antelació mínima de cinc dies, amb indicació de l'ordre del dia i data de la reunió, adjuntant-s'hi la documentació necessària. Només en cas d'urgència reconeguda per ambdues parts el termini podrà ser inferior. Quan la Comissió es reunisca amb caràcter extraordinari el termini de convocatòria no podrà excedir els vuit dies naturals des de la data de la sol·licitud  
TÍTOL IV  
Jornada i estructura retributiva  
CAPÍTOL I  
Jornada  
Article 39. Jornada màxima  
La duració màxima de la jornada ordinària per a les diferents categories professionals serà de 37 hores setmanals i un còmput anual de 1.560 hores.  
S'exceptuen en este article el personal destinat directament a centres assistencials, la jornada setmanal del qual serà de 35 hores amb un còmput anual de 1.484 hores  
Article 40. Distribució horària  
Per al personal classificat com educador, dins de la distribució horària setmanal hi haurà una diferenciació entre hores d'atenció directa i complementàries que seran fixades segons les necessitats de cada servici i s'establiran de mutu acord entre l'empresa i els representants legals de les empleades i dels empleats. El nombre d'hores complementàries no podrà ser inferior a 5 hores setmanals. Per a aquelles educadores o educadors la tasca dels quals es duga a terme, explícitament i habitualment, en horari nocturn, de caps de setmana i períodes de vacances, el nombre d'hores complementàries no podrà ser inferior a 3 hores setmanals.  
Article 41. Hores complementàries  
Es consideren hores complementàries aquelles que es dediquen a la preparació, el seguiment, l'avaluació, la redacció d'informes, les reunions tutorials, la compra de materials i vestuari i qualsevol altra necessària per al bon desenvolupament de la seua funció educativa.  
Article 42. Reducció de jornada  
Durant el període de temps comprés entre l'1 de juliol i el 31 d'agost (ambdós inclusivament) de cada any, tot el personal tindrà una jornada efectiva de 30 hores setmanals.  
La jornada podrà realitzar-se de forma continuada o partida, segons les necessitats del servici valorades per la direcció d'AVAR i informat el personal, i s'inclourà en la planificació organitzativa d'AVAR.  
Article 43. Descans setmanal  
Tot el personal tindrà dret a un descans setmanal continuat de 48 hores, preferentment, en dissabte i diumenge.  
No obstant això, i per raó de les característiques del lloc de treball, si fóra necessària l'atenció del servici en eixos dies, es compensarà amb altres de la setmana i es computaran en termes trimestrals o en terminis majors, si així ho acorden, de mutu acord, l'empresa i els representants legals de les empleades i empleats.  
Article 44. Treball nocturn  
Quan es realitze la jornada entre les 22.00 hores i les 6.00 del matí, la dita jornada es compensarà amb un dia lliure per nit treballada, amb l'acord previ entre l'empresa i l'empleada o empleat, o bé, donarà dret a percebre el plus específic que es recull en l'article 60, en ambdós casos referit a les empleades i empleats i en les condicions que es mencionen en el dit article.  
CAPÍTOL II  
Vacances  
Article 45. Vacances i festius  
Vacances  
Tot el personal afectat per este conveni gaudirà d'unes vacances retribuïdes anuals de vint-i-dos (22) dies laborables en el període de juliol i agost.  
El personal que treballe en centres d'atenció (tutelats, emancipació...) gaudirà de vint-i-dos (22) dies de vacacions estivals en el període comprés entre l'1 de juny i el 30 d'octubre.  
Festius de lliure disposició  
Preferentment, en els períodes festius de primavera i hivern, tot el personal podrà gaudir de deu (10) dies hàbils festius de lliure disposició retribuïts distribuïts entre ambdós períodes, encara que AVAR i la representació sindical poden pactar una altra distribució distinta.  
El personal expatriat gaudirà de les festivitats locals pròpies del país de destí. Si el nombre d'estes festivitats en el país de destí és menor que el de les que es fan a Espanya, estes es completaran amb dies festius extra. Si estes són majors, el seu gaudi es farà d'acord amb el que la direcció de l'entitat decidisca, segons les necessitats del servici.  
En ambdós casos, per a la fixació del calendari laboral de cada empleat o empleada es tindrà present la necessària cobertura dels servicis d'AVAR.  
Còmput  
El còmput, el càlcul i la fixació dels dies de vacances establits en el present article es realitzarà prenent com a referència els dies treballats des de l'u (01) de setembre fins al trenta-u (31) d'agost, o si és el cas, en les dates que de mutu acord establisquen l'empresa i els representants de les empleades i empleats.  
La direcció de l'entitat, amb consulta prèvia amb la representació de les treballadors i dels treballadors, elaborarà un reglament que regule el que disposa el present article.  
Article 46. Fixació del calendari laboral  
L'entitat AVAR de comú acord amb els representants dels treballadors establirà un calendari laboral intern en què es reculla el període de vacances, els festius, els descansos setmanals, els permisos especials i la recuperació dels festius treballats, respectant el còmput anual per als servicis corresponents i salvant la deguda atenció als servicis que hagen de funcionar. En cas de no acord el decidirà la direcció d'AVAR.  
Per a l'execució del que assenyala el paràgraf anterior, es tindrà en compte la legislació vigent.  
La fixació del calendari laboral s'establirà en el període comprés entre l'1 de setembre i el 30 de novembre, o si és el cas, en la data que de mutu acord establisquen l'empresa i els representants de les empleades i empleats.  
CAPÍTOL III  
Estructura retributiva  
Article 47. Salaris  
Els salaris del personal comprés en l'àmbit d'aplicació d'este conveni estaran constituïts per:  
a) Salari base  
b) Complements específics  
c) Complements funcionals.  
d) Antiguitat  
e) Pagues extraordinàries  
S'entén per salari mensual la suma dels apartats a) salari base i b) complements específics. A esta quantitat se li sumarà l'apartat d) antiguitat, quan la tinga i l'apartat c) complements funcionals, quan l'empleada o empleat els exercisca, així com la resta dels complements salarials que es troben regulats en el vigent conveni.  
Les pagues extres aniran prorratejades en el salari mensual.  
El pagament del salari s'efectuarà per mesos vençuts, dins dels set primers dies del mes següent. Podrà ser pagat en metàl·lic, xec o taló bancari, transferència o una altra modalitat.  
Article 48. Treball de categoria superior  
Quan s'encarregue al personal, sempre amb causa justificada, una funció superior a la corresponent a la seua categoria professional, percebrà la retribució corresponent al treball efectivament realitzat, mentre subsistisca esta situació.  
Si el període de temps de la situació mencionada és superior a cent cinquanta dies durant un any, continus o discontinus, la persona interessada tindrà dret a estar classificada en la nova categoria professional que exercisca, sempre que posseïsca la titulació requerida o l'habilitació expedida per l'organisme corresponent, llevat que es tracte de substitució de personal amb dret a reserva de lloc de treball.   
El contingut del paràgraf anterior no s'aplicarà als llocs de treball que, de conformitat amb el present conveni col·lectiu, comporten el cobrament de complement per exercici de càrrec unipersonal, per als quals no hi haurà dret a la dita classificació en la nova categoria a excepció del just temps en què realitze este treball.  
Article 49. Treball de categoria inferior  
Si per necessitats imprevisibles d'AVAR, esta necessita destinar algú a tasques corresponents a una categoria inferior a la seua, només podrà fer-ho pel temps imprescindible, mantenint-li la retribució i la resta de drets corresponents a la seua categoria professional. Esta situació es plasmarà per escrit en un acord, precisant, sempre que siga possible, la temporalitat de la situació, fent referència a este article i amb el coneixement dels representants legals de les empleades i empleats.  
Article 50. Taules salarials  
Les taules salarials que figuren en l'annex II d'este conveni corresponen a la jornada que, per a les diferents categories, es pacta en els articles corresponents.  
Article 51. Clàusula de revisió salarial  
Per a totes les empleades i empleats afectats per este conveni es realitzarà una revisió de les taules salarials aplicades en l'any 2008 (les annexades en el present conveni) conforme a l'IPC a 31 de desembre de 2008 publicat per l'Institut Nacional d'Estadística a principis de 2009.  
De la mateixa manera, es realitzarà una revisió de les taules salarials aplicades en el 2011, conforme a l'IPC a 31 de desembre del 2010 publicat per l'INE a principis del 2011.  
Les diferències que l'empresa dega a les seues empleades i empleats com a conseqüència de l'entrada en vigor del present conveni haurà de quedar totalment saldada en un termini màxim de tres mesos comptat des del dia de la publicació en el DOCV.  
Article 52. Antiguitat  
Per cada trienni vençut, tot el personal dependent d'este conveni tindrà dret a dos dies festius de lliure disposició a l'any, que s'afegiran als ja indicats en l'article 45.   
La data del còmput d'antiguitat serà la d'ingrés en AVAR, independentment del tipus de contracte subscrit amb l'empleada o empleat.  
Article 53. Premi a la permanència  
A l'entrada en vigor del conveni, tot el personal que haja complit 12 o més anys de permanència en l'entitat AVAR tindrà dret a percebre la quantitat equivalent al 30% de la retribució bruta mensual corresponent a la seua categoria professional segons les taules salarials que figuren en l'annex II. Este premi es percebrà cada vegada que l'empleada o empleat complisca un múltiple de dotze anys de permanència en AVAR.  
Article 54. Complements funcionals  
Les empleades o empleats que ocupen càrrecs de lliure nomenament i revocació per part de l'empresa, llevat que una normativa posterior o acords interns marquen el contrari, com són: director/a general, gerent, cap d'àrea, subdirector/a, tècnic de 1ª durant el temps efectiu de l'exercici del càrrec, rebran el complement econòmic que indica l'annex II, que en cap cas serà consolidable per l'exercici del càrrec referit.  
Article 55. Complement de nocturnitat  
El treball realitzat en el període comprés entre les 22.00 hores i les 6.00 hores tindrà la consideració de treball nocturn i s'incrementarà a efectes de retribució en 2,37 euros per hora treballada. La iniciativa per a proposar el treball nocturn correspon a l'empresari i la lliure acceptació a l'empleada o empleat.  
Article 56. Complement de festivitat  
En el cas de realitzar substitucions, tot el personal que en l'exercici del seu lloc de treball realitze la seua jornada laboral entre les 0 hores i les 24 hores de dies festius, diumenges o dies hàbils declarats pel titular com no laborables, incrementarà la seua retribució en 1,58 euros per hora treballada. En el cas que l'entitat AVAR decidisca no pagar este increment, haurà de compensar el treballador amb hores de descans, com a mínim una hora i mitja per hora treballada.  
Article 57 Complement per desplaçament a altres països o comunitats  
S'aplicarà a tot el personal que realitze estades en altres països o altres comunitats autònomes, excloent-ne els campaments o qualsevol altra activitat educativa de tipus ludicoesportiva. El complement queda establit en 160,00 euros per una estada d'un mes o la quantitat proporcional corresponent a l'hora d'estada, i començarà a comptar des del dia vuité d'estada.  
Article 58. Complement d'hores extraordinàries  
Tindran consideració d'hores extraordinàries les que excedisquen, en cada cas, de la jornada establida en este conveni. La iniciativa per a proposar la realització d'hores extraordinàries correspon a la direcció de l'entitat i a la lliure acceptació de l'empleada o empleat.  
Les hores extraordinàries en cap cas podran ser retribuïdes amb un increment inferior a 2/3 sobre les ordinàries. En tot cas, amb l'acord previ entre la direcció i les empleades i els empleats, podran ser compensades amb dies de permís.  
Article 59. Cobrament durant el període d'I.T.  
Les empleades i els empleats en situació d'incapacitat temporal i durant els primers 100 dies, rebran el complement necessari per a completar el 100% del que cobrarien si no es trobaren en incapacitat transitòria, des del primer dia; inclosos els increments salarials produïts en el període de baixa.   
En situació d'I.T. produïda per accident laboral la retribució serà del 100% fins a un màxim de 18 mesos des de la data de la baixa.  
Article 60. Coincidència de vacances i I.T.  
Si la incapacitat temporal o el període de permís de maternitat coincidix amb el període de vacances fixades en el calendari laboral intern, estes es gaudiran immediatament després de l'alta, o si és el cas, quan de mutu acord fixen l'entitat i l'empleada o empleat.  
Article 61. Plus de transport  
El personal que en l'exercici del seu treball, i a sol·licitud expressa de la direcció o coordinació de l'entitat AVAR, utilitze el seu vehicle, percebrà la quantitat de 0,20 euros/km, amb justificació prèvia. Les quantitats a rebre s'acumularan per períodes mensuals i es faran efectives al final de cada mes.  
Es pagaran les despeses d'utilització d'aparcament, peatge d'autopista i les altres despeses derivades del desplaçament, prèviament i explícitament encarregat per l'entitat AVAR. Per a cobrar-les caldrà justificar-les.  
Es desplegarà el reglament que regule el present article.  
Article 62. Despeses de comunicacions telefòniques  
Les comunicacions inherents a l'exercici del treball, tant telefòniques, telemàtiques, com postals, es realitzaran amb i des dels mitjans propis d'AVAR. Quan resulte imprescindible realitzar les dites comunicacions per mitjans propis de l'empleada o empleat, l'empresa de mutu acord amb ells podrà acordar altres modalitats de compensació per a estes despeses.  
TÍTOL V  
Llicències i excedències  
CAPÍTOL I  
Llicències  
Article 63. Llicències retribuïdes  
1. Les empleades i els empleats, amb avís i justificació previs, excepte cas d'urgència justificada, podran absentar-se del treball amb dret a remuneració, per algun dels motius i pel temps següent:  
a) Quinze dies en cas de matrimoni o parelles de fet, de conformitat amb la Llei 1/2001 de la Generalitat Valenciana.  
b) El que la llei establisca en els casos de naixement o adopció de fill.  
c) Fins a tres dies en cas de malaltia greu, operació quirúrgica greu o defunció de parents fins al segon grau de consanguinitat, afinitat o parella de fet. En el cas que l'empleada o empleat necessite fer un desplaçament, a este efecte, superior a 200 km, el termini es veurà ampliat a cinc dies. Podran ampliar-se estos dies descomptant-los de les vacances, amb la sol·licitud prèvia de l'empleada o empleat i sempre que ho permeta l'adequada organització i el bon funcionament del servici.  
d) Cinc dies laborables per al cònjuge o parella de fet en cas de cesària.  
e) Un dia laborable per trasllat del domicili habitual, amb un màxim d'un per any natural.  
f) Pel temps indispensable, per al compliment d'un deure inexcusable de caràcter públic i personal, el qual haurà de ser justificat oportunament. Als efectes del conveni, es consideren deures inexcusables de caràcter públic i personal, entre altres els següents:  
Expedició i renovació del document nacional d'identitat, permís de conduir, passaport i certificats, registre d'organismes oficials, etc.  
Citacions de jutjats, comissaries, governs civils o semblants.  
Exercici de càrrec públic de representació. Quan el compliment del deure referit supose la impossibilitat de la prestació del treball degut en més del 20% de les hores laborals en un període de tres mesos, l'empresa podrà passar a l'empleada o empleat afectat a la situació d'excedència regulada en l'article 66 del present conveni.  
El temps imprescindible per a assistir a consulta mèdica, l'empleada o empleat o familiars fins a primer grau de consanguinitat o afinitat, sempre que siga en el sistema públic, centres concertats amb este o autoritzats per AVAR.  
Per a atendre els danys produïts per catàstrofes, reconegudes oficialment per mitjà d'entitat funcionalment competent, en els béns immobles que constituïsquen la vivenda habitual de l'empleada o empleat.  
g) El dia de la cerimònia de matrimoni de familiars fins al tercer grau de consanguinitat o afinitat, sempre que coincidisca en dia laborable.  
h) Pel temps necessari per a realitzar exàmens oficials, garantint sempre la possibilitat efectiva d'exercitar este dret.  
i) Per a realitzar funcions sindicals o de representació de personal, en els termes establits legalment i en este conveni.  
2. Les empleades embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació del part, amb avís previ a l'entitat AVAR i justificació de la necessitat de la seua realització dins de la jornada de treball.  
3. Totes les llicències i permisos de dies complets, comprendran el total de la jornada laboral siga quina siga esta.  
4. Quan es necessite llicència i/o permís de qualsevol tipus i s'estiga treballant en període nocturn, el personal podrà optar a la nit anterior o posterior.  
De conformitat amb l'article 8é de la Llei 1/2001 de 6 d'abril de la Generalitat Valenciana, els convivientes en els termes expressats en la llei esmentada mantindran els mateixos beneficis reconeguts a les parelles que hagen contret matrimoni.  
AVAR tindrà dret a demanar la informació que acredite degudament esta situació i a les seues comprovacions periòdiques  
Article 64. Llicències no retribuïdes  
El temps imprescindible per a l'assistència a l'enterrament de familiars de tercer o quart grau de consanguinitat o afinitat, que es podrà ampliar per un màxim de tres dies quan per a això calga desplaçar-se l'empleada o empleat, més enllà de 200 km.  
En cas d'abandó, separació o divorci, l'empleada o empleat tindrà dret a una llicència de fins a 15 dies naturals.  
AVAR tindrà dret a demanar la informació que acredite degudament esta situació i a les seues comprovacions periòdiques  
CAPÍTOL II  
Excedències  
Article 65. Excedència voluntària  
1. Excedència per assumptes propis: fins a tres mesos a l'any, gaudits de forma consecutiva i sol·licitat, per escrit, amb una antelació de 15 dies, excepte casos d'urgent necessitat, que li haurà de ser concedit.  
2. Excedència per a atendre un familiar greument malalt, acreditat mèdicament, dins del primer grau de consanguinitat o afinitat o parella de fet, amb reserva del lloc de treball.  
3. Les empleades i els empleats podran sol·licitar una excedència voluntària per un període no inferior a quatre mesos, ni superior a cinc anys, amb reserva del lloc de treball.  
En qualsevol dels tres casos l'excedència s'entendrà concedida sense dret a cap retribució i este període no computarà a efectes d'antiguitat. En el segon i tercer cas, se sol·licitaran sempre per escrit amb una antelació d'almenys trenta dies a la data del seu inici, a no ser per causes demostrables d'urgent necessitat, i s'haurà de rebre contestació escrita per part del centre en el termini de cinc dies. Durant la situació d'excedència, la vacant quedarà coberta per un suplent, a potestat de la direcció de l'entitat. Este cessarà en la seua comesa i donarà per acabada la seua relació laboral en el moment de la incorporació del titular.  
L'empleada o empleat acollit al primer i tercer supòsit del present article haurà d'acreditar almenys dotze mesos d'antiguitat en l'entitat AVAR i no podrà optar a una nova fins transcorreguts tres anys de treball efectiu, després d'esgotada l'anterior.  
Article 66. Excedència forçosa  
L'excedència forçosa donarà dret a la conservació del lloc de treball i al còmput de l'antiguitat. Es concedirà per:  
a) Designació o elecció per a un càrrec públic.  
b) Qualsevol altra que legalment s'establisca.  
Article 67. Excedència forçosa per a l'exercici de funcions sindicals  
L'empleada o empleat que siga elegit per a un càrrec sindical, d'àmbit local o superior, podrà, així mateix, sol·licitar una excedència forçosa especial per tot el temps que dure el seu nomenament, amb reincorporació automàtica al seu lloc de treball una vegada que finalitze esta.  
Article 68. Excedència especial per maternitat  
L'empleada o empleat, al naixement de cada un dels fills o en el moment de l'adopció legal, tindran dret a una excedència especial que tindrà una duració màxima de fins a cinc anys, sent de fins a vuit anys en cas de fills disminuïts psíquics, físics, sensorials o plurideficients i començarà:  
a) En l'empleada, a partir que finalitze el descans obligatori per maternitat o en el moment en què s'efectue l'adopció.  
b) En l'empleat, a partir de la data de naixement, o en el moment en què s'efectue l'adopció.  
El naixement o l'adopció de nous fills generarà el dret a futures i successives excedències, que en tot cas donaran fi a l'anterior.  
L'excedència s'entén assimilada a excedència forçosa amb dret al reingrés automàtic una vegada transcorreguda esta. No serà retribuïda, si bé només es computarà el primer any a efectes d'antiguitat, seguint la normativa indicada per al seu reingrés.  
Esta opció només pot exercitar-se per un dels pares o progenitors en el cas que ambdós treballen en el mateix centre.  
Article 69. Reincorporació per fi d'excedència  
Com a norma comuna a totes les situacions d'excedències recollides, si l'empleada o empleat desitja incorporar-se a AVAR, després de l'esgotament del període objecte de l'excedència, haurà de sol·licitar-ho en el termini de 30 dies abans que finalitze este període.  
El titular de l'entitat AVAR haurà de ratificar, per escrit, a l'empleada o empleat la data de reincorporació sol·licitada.  
Si durant el temps d'excedència la vacant ha sigut coberta per un interí, este cessarà en la seua comesa i donarà per acabada la seua relació laboral en el moment de reincorporació del titular.  
Article 70. Incapacitat temporal i invalidesa permanent  
En el supòsit d'incapacitat temporal, el contracte romandrà suspés durant tot el temps que dure esta, fins i tot en el període que l'entitat AVAR haja deixat de cotitzar a la Seguretat Social.  
En el supòsit d'invalidesa permanent total per a la professió habitual, invalidesa absoluta o gran invalidesa, el contracte romandrà suspés durant dos anys comptat des de la data de la resolució que la va declarar si, a juí de l'òrgan de qualificació, la situació d'incapacitat de l'empleada o empleat serà previsiblement objecte de revisió per milloria que permeta la seua reincorporació al lloc de treball i així s'indique en la resolució administrativa.  
Durant el temps de suspensió es computarà l'antiguitat.  
Article 71. Jubilacions  
S'establix la jubilació als 65 anys per a totes les empleades i empleats afectats per este conveni. No obstant això, aquelles empleades i empleats que no tinguen cobert el termini legal mínim de cotització que els garantisca la jubilació, podran continuar en l'empresa fins que es complisca este termini o requisit.  
De mutu acord amb AVAR, tot el personal, a partir dels 55 anys, podrà acollir-se a la reducció de la seua activitat laboral principal a la meitat de la jornada que s'estipula en el conveni per a la seua categoria laboral, completant amb altres activitats afins al seu lloc de treball o titulació, la resta de la jornada.  
TÍTOL VI  
Millores socials  
Article 72. Roba de treball  
Les empreses, els centres o les entitats proporcionaran roba de treball, dues vegades a l'any, al personal que en raó de les seues funcions o costum en necessite. Quan l'empresa no li facilite la roba de treball, l'entitat AVAR li pagarà per este concepte la quantitat de 80 euros.  
Article 73. Assegurances de responsabilitat civil i accidents  
AVAR comptarà amb dues pòlisses d'assegurances que garantisquen les cobertures de responsabilitat civil i accidents individuals de tot el personal afectat per este conveni.  
De la dita pòlissa serà contractant, acceptant i dipositària l'associació AVAR.  
S'haurà de disposar de la dita pòlissa en el termini de dos mesos, a partir de la publicació d'este conveni, i es notificarà als representants de les empleades i dels empleats els detalls d'estes i els procediments que cal seguir en cas de sinistres.  
Haurà d'estar assegurat tot el personal de l'entitat AVAR que figure donat d'alta en el Règim de la Seguretat Social per mitjà d'acreditació pels butlletins TC-2. Així com, nominalment tots les empleades i empleats en situació d'excedència forçosa.  
Les garanties i cobertures de les pòlisses ressenyades seran les següents:  
1. Responsabilitat civil: en què puguen incórrer les assegurades o els assegurats amb motiu de les seues actuacions exclusivament professionals, en qualsevol part del món, incloent-hi fiança i defensa criminal i exclusió de riscos que puguen ser assegurats pel ram d'automòbils i qualsevol dany immaterial que no siga conseqüència directa dels danys materials i/o corporals garantits per esta pòlissa.  
Prestació màxima per sinistre: 30.050,61 euros.  
2. Accidents individuals: cobrirà l'assistència medicoquirúrgica i farmacèutica en cas d'accident patit per les assegurades i assegurats tant en l'exercici de la professió com en la vida privada, en qualsevol part del món i sense més exclusions que les previstes legalment i les comunament recollides per les companyies asseguradores.  
Capital assegurat en cas de mort: 18.030,36 euros.  
Capital assegurat en cas d'invalidesa permanent: 30.050,61 euros.  
3. Personal expatriat:   
Garantirà la mateixa cobertura sanitària per a l'expatriada o expatriat en el país de destí que la que tinga en territori espanyol (amb un límit de 20.000 euros), garantint així mateix el seu transport o repatriació mortis causa o inter vivos, la transmissió de missatges urgents, el transport o repatriació sanitària, de familiars acompanyants, amb independència que siguen menors o disminuïts, en cas de malaltia o accident de l'assegurat expatriat (màxim 3 persones), la repatriació a origen de l'assegurat en cas d'hospitalització, malaltia greu o mort de familiars fins a 3r grau o sinistre en la llar o sinistre local (en origen), l'estada d'una persona per malaltia o accident de l'assegurat (límit de 42 euros/dia amb un màxim de 15 dies (límit de 630 euros), enviament de medicaments, bestreta de fons en l'estranger (límit de 1.500 euros), assistència sanitària de l'acompanyant de l'assegurat mort (màxim 14 dies), cobertura per demora en el mitjà de transport contractat i cobertura d'overbooking, localització i enviament d'equipatges extraviats, indemnització per demora i/o perduda de l'equipatge, indemnització per mort, invalidesa permanent o accident en destí o in itinere i responsabilitat civil privada.  
TÍTOL VII  
Drets sindicals  
Article 74. Assemblees  
Els delegats de personal o el 30% del total de la plantilla podran convocar reunions amb un mínim d'antelació de 48 hores, amb comunicació prèvia a l'empresa. (Modificats pels articles 77 i 78 de l'Estatut)  
TÍTOL VIII  
Règim disciplinari  
Article 75. Règim disciplinari  
Les empleades i els empleats podran ser sancionats en virtut d'incompliments laborals, d'acord amb la graduació de faltes i sancions següents:  
a) Faltes lleus  
1. El retard i la negligència en el compliment de les seues funcions, així com la indeguda utilització dels locals, materials o documents de l'empresa, llevat que per la seua manifesta gravetat, puga ser considerada falta greu.  
2. La no comunicació, amb la deguda antelació de la falta d'assistència al treball, per causa justificada, llevat que es prove la impossibilitat de fer-ho.  
3. Les faltes repetides de puntualitat sense causa justificada de tres al mes.  
4. L'abandó del lloc de treball sense causa justificada, excepte en el cas que este, origine una situació de desprotecció, abandó, desatenció o cree una situació de risc per als usuaris atesos, i en este cas es podrà considerar falta greu o molt greu en raó del dany als usuaris que es derive de la dita conducta.  
b) Faltes greus  
1. La desobediència a les instruccions dels seus superiors en matèria del seu treball, amb perjuí per a AVAR, o als usuaris de l'entitat.  
2. Les faltes repetides de puntualitat sense causa justificada durant més de cinc dies i menys de deu al mes.  
3. La reincidència en la comissió de fins a tres faltes lleus encara que siguen de diferent naturalesa dins d'un mateix trimestre, sempre que es produïsca sanció per eixe motiu.  
4. La falta d'assistència al treball no justificada durant més de tres dies al mes.  
5. Aquelles conductes que estan determinades com assetjament per l'Institut Nacional de Seguretat i Higiene del Treball en nota tècnica preventiva, per l'Estatut dels empleats o per la normativa que si és el cas el desplegue  
c) Faltes molt greus  
1. Donar a conéixer dades que afecten la intimitat dels usuaris atesos.  
2. El frau, la deslleialtat i l'abús de confiança en les gestions encarregades i qualsevol conducta constitutiva de delicte dolós.  
3. Les faltes reiterades de puntualitat no justificades durant més de 10 dies al mes o durant més de 30 dies en el trimestre.  
4. Els maltractaments de paraula o obra i l'abús d'autoritat a les empleades i empleats i als usuaris.  
5. L'obtenció de beneficis econòmics o en espècie dels usuaris del centre o de les seues famílies.  
6. Apropiar-se d'objectes, documents, material, etc., dels usuaris del centre o del personal o del mateix centre.  
7. L'obstaculització a l'exercici de les llibertats públiques i dels drets sindicals.  
Article 76. Sancions  
Les sancions que podran imposar-se seran les següents:  
1. Per falta lleu: amonestació verbal o escrita  
2. Per falta greu: suspensió d'ocupació i sou de 3 a 14 dies  
3. Per falta molt greu: suspensió d'ocupació i sou de 15 a 30 dies amb advertència o sense d'acomiadament o acomiadament directe procedent.  
Les anotacions desfavorables que com a conseqüència de les sancions imposades puguen fer-se constar en els expedients personals quedaran cancel·lades en complir-se els terminis de dos, quatre o vuit mesos, segons es tracte de falta lleu, greu o molt greu.  
Article 77. Tramitació i prescripció  
Les sancions es comunicaran motivadament per escrit a la persona interessada perquè en prenga coneixement i efectes, i es notificarà a la delegada o delegat de personal.  
Per a la imposició de sancions, per falta molt greu, serà preceptiva la instrucció d'expedient sumari. Este expedient s'incoarà amb coneixement previ de la infracció, i s'enviarà a la persona interessada plec de càrrecs amb exposició succinta dels fets suposadament constitutius de falta. D'este expedient es traslladarà a la delegada o delegatde personal, perquè per ambdues parts i en el termini de cinc dies puguen manifestar a l'empresa el que consideren convenient a fi de l'esclariment dels fets.  
Una vegada transcorregut este termini i encara que el comité, els delegats, la secció sindical, l'empleada o empleat, o tots dos, no hagen fet ús del dret que se'ls concedix a formular al·legacions, es procedirà a imposar a l'empleada o empleat la sanció que es crega oportuna, d'acord amb la gravetat de la falta i del que estipula el present conveni.  
És absolutament indispensable la tramitació d'expedient contradictori per a la imposició de sancions, siga quina siga la seua gravetat, quan es tracte de la delegada o del delegat de personal, delegats d'empresa o membres amb càrrecs de responsabilitat de les seccions sindicals, tant si es troben en actiu dels seus càrrecs sindicals com si encara es troben en el període reglamentari de garanties.  
Les faltes lleus prescriuran als 25 dies, les greus als 50 dies i les molt greus als 100 dies a partir de la data en què es va conéixer, i en tot cas als sis mesos d'haver-se comés.  
Article 78. Infraccions de la direcció d'AVAR  
Davant de la suposada omissió o acció comesa pels titulars de l'empreses, centres o entitats que siguen contràries al que disposa este conveni i la resta de disposicions legals, el personal contractat, a través dels representants legals de les empleades i dels empleats, tractarà en primera instància, de corregir la suposada infracció apel·lant verbalment o per escrit el titular de l'empresa.  
Si en el termini de quinze dies, des de la notificació oficial al titular, no ha rebut solució, o esta no és satisfactòria per al reclamant, podrà incoar expedient davant de la Comissió Paritària de Conciliació, Arbitratge i Interpretació, la qual, en el termini màxim de vint dies des de seua la recepció, emetrà dictamen.  
Qualsevol de les parts podrà apel·lar al dictamen de la Inspecció de Treball o Conselleria d'Hisenda, Economia i Ocupació.  
En tot cas caldrà ajustar-se al que preveuen les disposicions legals vigents i especialment al que disposa la Llei 8/1988 de 7 d'abril, sobre infraccions i sancions d'ordre social.  
TÍTOL IX  
Sobre la protecció dels actius específics  
 de l'entitat AVAR  
   
Article 79. Protecció dels actius específics de l'entitat AVAR  
En el present conveni col·lectiu es convé el fet que un dels principals actius de l'entitat són els coneixements específics sobre l'àrea o sector en què l'entitat treballa, i que estos constituïxen l'avantatge competitiu de l'entitat AVAR.  
D'esta manera, les empleades i els empleats de l'entitat AVAR assumixen els articles següents, que es consideraren clàusules contractuals en tot contracte realitzat, que garantixen dos aspectes bàsics, i que complixen una missió obligacional, informativa i dissuasòria al mateix temps:   
Que l'empleada o l'empleat és conscient dels compromisos legals que assumix.  
Que l'empleada o l'empleat coneix les conseqüències de l'incompliment de les dites obligacions.  
Article 80. Informació obligatòria en contracte  
De manera prèvia a la formalització de qualsevol contracte, l'entitat AVAR tindrà obligació d'informar a l'empleada o l'empleat sobre el present titol.  
Article 81. Clàusula de confidencialitat  
Les empleades i els empleats són coneixedors que per la naturalesa de l'activitat, l'entitat AVAR té accés a informació particular, privada i confidencial en molts casos de les persones per a les quals presta servici d'assessorament i que per això està obligada al secret professional.  
Així, amb la finalitat de preservar la informació referida que coneix l'entitat AVAR, pròpia de les usuàries i dels usuaris, i comprometre les seues empleades i empleats en el compliment del deure de confidencialitat a què estan obligats els seus responsables, així com de guardar el deure de reserva i de no desvelar a tercers qualsevol informació pròpia de l'Associació, s'obliguen a no desvelar, difondre o informar de tercers, tant durant la vigència de la seua relació laboral amb l'entitat AVAR com amb posterioritat a l'acabament per qualsevol causa d'esta, qualsevol tipus d'informació a què haja tingut accés legítimament, però amb deure de reserva, abans referida i pròpia de les persones amb què treballa l'entitat AVAR o esta mateixa.  
Igualment, i tant durant la vigència de la seua relació laboral amb AVAR com després de l'acabament per qualsevol causa d'esta, s'obliga a no utilitzar qualsevol informació pròpia de l'entitat AVAR així com de les usuàries i usuaris de l'entitat, i a no difondre indicacions de qualsevol tipus sobre les activitats, les prestacions, les relacions mercantils amb tercers, o les que suposen un desprestigi per a l'entitat o menyscabament del seu crèdit davant de la societat.  
Article 82. Clàusula de bon ús de les ferramentes de treball  
L'entitat AVAR proporciona diferents mitjans de treball, propietat d'esta entitat, a les seues empleades i empleats. Entre ells, es troben per la seua especial rellevància i possibilitats d'ús el correu electrònic, el sistema informàtic i el sistema telefònic  
Estes ferramentes són propietat d'AVAR i es faciliten per a la realització dels fins, de les activitats i dels servicis de l'associació recollits en els seus estatuts.   
Estes ferramentes són d'ús personal però no d'ús privat, per la qual cosa l'entitat es reserva el dret d'establir mesures de verificació de les comunicacions igual que comprovacions i monitorització de l'ús del sistema informàtic i les converses telefòniques per a verificar el compliment per l'empleada o empleat de les seues obligacions i deures laborals, comprovant que les ferramentes posades a la seua disposició no estan sent utilitzades per a fins extraempresarials.  
Per mitjà d'estes monitoritzacions, la finalitat de les quals és l'obtenció de dades sobre l'ús responsable per part del personal, la prevenció de fraus laborals, la revelació de secrets professionals, etc., es podrà verificar: 1) els temps d'utilització 2) les informacions descarregades 3) les transaccions d'informacions realitzades, 4) la no utilització en contra dels fins d'AVAR, 5) el respecte general a les directrius emeses pels òrgans de direcció  
Es garantirà en tot cas, per part de l'entitat AVAR, la intervenció del representant dels treballadors en l'adopció dels mitjans de control.  
Article 83. Clàusula de no concurrència  
Amb la finalitat de previndre supòsits de competència deslleial o d'activitats concurrencials per part d'empleades o empleats que hagen causat baixa en l'entitat AVAR i disposen d'informació especialitzada i/o entenent que l'empleada o empleat en situació d'alta en l'entitat AVAR ocupa un lloc estratègic en l'entitat, estos es comprometen a la no concurrència en entitats, lucratives o no lucratives, que realitzen activitats d'atenció a menors immigrants no acompanyats, cooperació i codesenvolupament, atenció a les persones immigrants i sol·licitants d'asil o refugi, o en general, que tinguen missió i objectius que puguen entrar en competència amb l'entitat AVAR, sense el permís escrit i específic de l'entitat.  
Així mateix, les empleades i els empleats són coneixedores del que preveu la Llei de Competència Deslleial, la qual permet iniciar una acció judicial contra aquells competidors que convencen els empleats d'una empresa a causar-hi baixa i iniciar una relació de treball en la competidora o sobre la invitació dels exempleats als clients/usuaris d'una empresa perquè resolguen la seua relació amb esta.  
En cas d'incompliment s'establix una indemnització econòmica de cinquanta mil euros actualitzables segons l'IPC general per anys, i l'entitat AVAR es reserva el dret a l'acomiadament procedent per incompliment de la present clàusula.  
Article 84. Clàusula de permanència  
Quan s'haja impartit un curs o una formació especialitzada per a la realització d'un projecte específic, l'empleada o empleat s'obliga a no resoldre unilateralment el contracte de treball que l'unix a l'entitat AVAR abans de la data d'acabament del projecte o la que s'establisca, si no n'hi ha, que no serà inferior a sis mesos ni superior a dos anys.  
En cas d'incompliment, l'empleada o empleat indemnitzarà l'entitat AVAR amb un mes de cost empresa d'ell mateix.  
Disposició addicional primera  
AVAR garantirà la igualtat d'oportunitats entre homes i dones, així com la no discriminació per qüestió de gènere, opció sexual, raça, religió o qualsevol altra condició de conformitat amb la legislació vigent, jurisprudència i directiva comunitària. Es posarà especial atenció quant als compliments d'estos preceptes en l'accés i estabilitat de l'ocupació.  
Disposició transitòria primera  
Els complements de guàrdia localitzada tindran aplicació amb els preus i les condicions indicats en els annexos I i II, amb efectes de l'1 de gener de 2009.  
Annex I  
Categories i complements  
Categories professionals  
Les definicions corresponents a les distintes categories són les que figuren en este annex, que forma part integrant del present conveni.  
Les categories professionals especificades a continuació tenen caràcter enunciatiu i no suposen l'obligació per a AVAR de tindre proveïdes totes elles.  
En el marc de la facultat per a organitzar el treball que recull l'article 14 del present conveni es podrà reduir la mobilitat dins de la mateixa categoria professional, respectant les limitacions legals vigents en cada moment.  
Grup 1. Personal Tècnic  
Personal tècnic en general.  
Són aquelles persones contractades en funció de la seua titulació de grau superior per a exercir labors pròpies de la seua especialitat.  
S'agrupen dins d'esta categoria: psicòlegs/psicòlogues pedagogs/pedagogues, psicopedagogs/psicopedagogues, metges, treballadors/treballadores socials, ATS, professorat, etc., i qualsevol altra especialitat que puga necessitar AVAR per al normal exercici de la seua activitat.  
Educador/a B  
És qui amb la titulació adequada o habilitació corresponent realitza tasques d'intervenció directa amb els menors i/o famílies. Són funcions de l'educador/a participar amb els tècnics, sota la direcció del director/a o coordinador/a corresponent, en l'estudi i elaboració del pla d'intervenció amb cada persona o grup i, específicament, la posada en pràctica del dit pla i dels objectius a desenvolupar que corresponguen a la seua competència professional.  
Grup 2. Suport Tècnic  
S'agrupen en esta categoria tots aquells professionals que són contractats preferentment en virtut de la seua titulació de batxiller, FP II o equivalent, per a exercir en funcions pròpies de la seua especialitat o experiència.  
Pertanyen a este grup les categories professionals d'inseridor laboral, mediador sociocultural, intèrpret, monitor de tallers, monitor d'oci i temps lliure, i qualsevol altra especialitat que puga necessitar AVAR per al normal exercici de la seua activitat:  
Educador/a C.  
És qui amb la titulació requerida, forma part de l'equip educatiu.  
Realitza la seua tasca, fonamentalment, en horari nocturn o períodes de vacances, caps de setmana i dies no lectius dels menors.  
Són les seues funcions quan treballa de nit, supervisar, vigilar i donar resposta davant de possibles emergències que ocórreguen en el grup a càrrec seu durant l'horari de treball. Rebrà informació quotidiana d'allò que s'ha succeït en el grup, de la mateixa manera, informarà de tot allò que siga rellevant.  
Són les seues funcions, quan treballa en caps de setmana, vacances i dies no lectius, programar, preparar i executar activitats d'oci educatiu, en col·laboració amb els educadors corresponents i sota la direcció del director/a.  
Dins de la seua jornada computada en períodes setmanals, quinzenals o altres de major duració, segons la planificació anual del centre, disposarà del temps necessari per a la participació en les reunions de programació, seguiment i avaluació necessàries, així com per a la formació.  
Cuidador/a  
És qui amb la preparació adequada, col·labora realitzant funcions de suport amb el personal educatiu en la posada en pràctica del pla d'intervenció individual i grupal, ajudant i atenent els acollits en les seues necessitats, i realitzant de forma complementària, activitats d'oci, formatives o d'integració.  
La categoria de cuidador quedarà extingida en el termini màxim de vigència d'este conveni, per la qual cosa no es podran realitzar noves contractacions. El personal serà reclassificat a la categoria d'educador.  
Administratiu/Administrativa  
És qui exercix funcions burocràtiques o comptables que exigisquen iniciativa i responsabilitat.  
Grup 3. Personal de Servicis  
Pertanyen a este grup tots aquelles empleades i empleats que preferentment amb titulació de FP 1 o graduat escolar, són contractades per a realitzar algunes de les funcions següents.  
Auxiliar Administratiu  
Comprén esta categoria l'empleada o empleat que realitza funcions administratives i burocràtiques, sota la direcció del seu immediat superior, que podrà ser el director o empresari.  
Cuiner/a  
És l'encarregat de la preparació dels aliments responsabilitzant-se del seu bon estat i presentació, així com de la pulcritud del local i utensilis de cuina. En cas de no existir cap de cuina vetlarà pel compliment de la normativa sobre manipulació d'aliments.  
Recepcionista-conserge  
És qui atén les necessitats del centre de treball, quant a la conservació de les seues distintes dependències. Encarregat de la recepció de visites, telefonades, fotocopiadores, etc.  
Atén la vigilància de les portes de les dependències, cuidant la seua puntual obertura i tancament i evitant-hi l'accés a les persones no autoritzades. Ha de fer-se càrrec dels avisos i entrega de paquets, cartes, mercaderies, encàrrecs, etc. Encén i apaga els llums en els elements comuns, cuida del funcionament normal de comptadors, calefacció i altres equips equivalents, neteja i conserva la zona que se li encomane.  
Mantenidor/a  
És qui posseint la pràctica en els oficis corresponents, els exercix de manera adequada, realitzant treballs generals.  
Vigilant  
Són les seues funcions la tasca de vigilància i control de les instal·lacions i accessos del centre.  
Auxiliar de servicis generals  
És qui realitza funcions pròpies d'assistència en una casa: neteja, costura, llavat, planxa, preparació de menjars, compres, etc. Pot simultaniejar les seues funcions amb les dels empleats del servici de neteja, costura, llavat, planxa i menjador.  
Empleat del servici de neteja  
És qui atén la funció de neteja de les dependències a ell encomanades. Podrà simultaniejar les seues funcions amb les de l'empleat del servici de costura, llavat, planxa, menjador i suport domèstic.  
Càrrecs:  
S'agrupen davall este epígraf els càrrecs temporals de coordinació i direcció que a continuació s'especifiquen:  
director/a general: és responsable del funcionament correcte de l'entitat i el representant de la titularitat del personal, desenvolupant les línies generals de política de l'entitat aprovades per l'Assemblea i la Junta Directiva,  
Seran les seues funcions les següents:  
És responsable de l'acció global de l'entitat coordinant-la amb el president, la Junta Directiva i l'Assemblea General de Socis/Sòcies, a nivell estratègic, i quedant assistit pel gerent a nivell operatiu.  
Quan així delegue el president de l'entitat AVAR executa les funcions de direcció i representació legal de l'associació firmant i subscrivint els convenis amb persones naturals i jurídiques, així com qualsevol altre document oficial de l'entitat AVAR i sent el responsable davant de la titularitat del personal.  
Gerent: la Gerència General és la instància executiva, tècnica i administrativa de l'entitat i li correspon exercir funcions de direcció, gestió, supervisió i coordinació amb els altres òrgans dependents.  
Coordinador d'àrea o centre: és qui, per delegació del director/a general, té com a funció principal responsabilitzar-se del bon funcionament del sector o àrea d'activitat assignat, promovent i realitzant totes les tasques que es consideren necessàries amb este fi.  
Planifica i organitza la dedicació laboral del personal a càrrec seu.  
director/a d'unitat funcional o de centre: és qui, davall el control i coordinació del/la coordinador/a d'àrea o centre, s'encarrega del bon funcionament de la unitat funcional o centre assignat, promovent i realitzant totes les tasques que es consideren necessàries amb este fi.  
Subdirector/a d'unitat funcional o de centre: és qui col·labora amb el director/a en el compliment de les seues funcions i el suplix en cas d'absència, realitzant les tasques concretes que este li encomane.  
Tècnic de primera: és qui per delegació del director/a i davall la dependència orgànica del director/a o subdirector/a d'unitat o centre es responsabilitza de tot el que és necessari per a la posada en pràctica i bon funcionament dels programa o programes d'actuació determinats.  
Expatriat/da: és el personal que, de manera temporal, ha sigut enviat en missió a l'estranger per a exercir les activitats pròpies de la seua funció, conforme a l'Estatut del Cooperant (RD 519/2006 de 28 d'abril) -o la norma que elo substituïsca-.  
Complements específics:  
El/la tècnic/ o el/la suport tècnic especialitzat: és el tècnic o suport tècnic que, a causa de les qualitats especials del seu lloc de treball, requerix una formació especialitzada i fora de la comuna  
Nocturnitat educadors. És el plus pagat per les hores treballades en horari nocturn.  
Festivitat educadors. És el plus pagat per les hores treballades en dies festius.  
Quilometratge.  
Dieta alimentària estatal.  
Dieta alimentària estranger.  
Dieta pernoctació estatal.  
Dieta pernoctació estranger.  
Representació externa. És el complement que es pagrà per cada reunió a què s'assistisca en representació de l'entitat AVAR fora d'horari de treball, a sol·licitud de la mateixa entitat.  
Guàrdia localitzada en dia festiu. És el complement que es pagarà per tindre l'obligació -a sol·licitud de l'entitat AVAR- de trobar-se a menys de 20 minuts del lloc de treball, fora de l'horari laboral, en disposició d'atendre les necessitats del servici, en dia festiu.  
Guàrdia localitzada en dia laborable. És el complement que es pagrà per tindre l'obligació -a sol·licitud de l'entitat AVAR- de trobar-se a menys de 20 minuts del lloc de treball, fora de l'horari laboral, en disposició d'atendre les necessitats del servici, en dia laborable.  
Complement de productivitat. És el complement que es pagarà per increments notables de productivitat d'una empleada o empleat.  
Annex II  
Taula salarial  
  
Anexo II  
Tabla salarial  
